Mart Ustav Tartu Ülikooli 375. aastapäeva aktusel ülikooli aulas 5. oktoobril 2007
**Mart Ustav** (sündinud 16. juulil 1949 Tšerlaki külas Omski oblastis Vene NFSV-s) on eesti teadlane, biomeditsiinitehnoloog ja Eesti Teaduste Akadeemia liige (alates 2001).

Haridus
-------

Mart Ustavi vanemad küüditati Venemaale. Perekond naasis kodumaale 1956. aastal ja Mart Ustav pääses õppima juba Eesti kooli. Ta lõpetas Tartu 5. Keskkooli keemiaklassi ning 1972. aastal Tartu Riikliku Ülikooli füüsika-keemiateaduskonna. 1979. aastal kaitses ta Ukraina Teaduste Akadeemia molekulaarbioloogia ja geneetika instituudi nõukogu juures keemiakandidaadi kraadi.

Töökäik
-------

Mart Ustav 2012. aastal
1974. aastal asus Ustav tööle vaneminsenerina ENSV Teaduste Akadeemia Küberneetika Instituudis. Aastatel 1976–1982 töötas ta Tartu Riiklikus Ülikoolis vaneminseneri, nooremteaduri ja vanemteadurina. 1982–1985 stažeeris Uppsala Ülikooli meditsiinigeneetika instituudis ning 1985–1989 jätkas Tartu Riiklikus Ülikoolis onkogeneesi labori juhatajana. 

Aastatel 1989–1992 oli Mart Ustav külalisteadur Cold Spring Harbour Laboratory's Ameerika Ühendriikides. Naasnud kodumaale, oli ta 1992–2002 Tartu Ülikooli bioloogia-geograafiateaduskonna molekulaar- ja rakubioloogia instituudi mikrobioloogia ja viroloogia õppetooli juhataja ja korraline professor, 1996–1999 sama instituudi juhataja ja 2002–2007 Tartu Ülikooli tehnoloogiainstituudi direktor. Aastatel 2007–2021 oli Tartu Ülikooli tehnoloogiainstituudi biomeditsiinitehnoloogia professor. Alates 2021 on ta Tartu Ülikooli emeriitprofessor.

Eesti Teaduste Akadeemia liikmeks biomeditsiini alal valiti 2001. aastal, kuulub akadeemia bioloogia, geoloogia ja keemia osakonda. Oli 2009-2014 Eesti Teaduste Akadeemia asepresident. 2014. aastal kandideeris ta Eesti Teaduste Akadeemia presidendiks.  Ta on Eesti TA arstiteaduse ja tervishoiu strateegia alalise komisjoni liige.

2012. aastal kandideeris ta Tartu Ülikooli rektoriks.

Ta on geenitehnoloogiaettevõtte Icosagen Grupi asutaja ja tegevjuht.   Ettevõte tegeleb biokeemiliste, immuunanalüüsi, molekulaar- ja rakubioloogiliste toodete ning teenuste arenduse, tootmise ja müügiga.

Teadustöö
---------

Mart Ustavi teadusuuringute põhisuund on olnud loomade ja inimeste papilloomviirus, sh selle sümbioos peremeesrakuga ja molekulaarbioloogiaga, geenivektorite episomaalse püsimise molekulaarne alus uue põlvkonna ohutute DNA vaktsiinide loomisel ning viiruste ja viirusvektorite konstrueerimine.. Ta on uurinud kuidas viirus saavutab oma genoomi käsitlemise rakuomase geneetilise materjalina, mida säilitatakse tütarrakkudes, kuidas ta end paljundab ja paneb rakud kontrollimatult jagunema. Mart Ustavi ja tema kolleegide avastused papilloomviiruse genoomi "paljundamise" algpunkti ja selleks vajalike molekulaarsete mehhanismide kohta on olnud läbimurdelised. Nad on välja selgitanud, millised on vähki tekitavate DNA-viiruste, sealjuures inimestele eriti ohtlike (sh emakakaelavähki põhjustavate) papilloomviiruste paljunemise, organismis säilimise ja ohtikkuse põhjused. Sama oluline on ühiskonna jaoks ka Mart Ustavi tekitatud oskusteabe realiseerimine uute innovaatiliste tehnoloogiate ja toodetena. Oma avastusi on Mart Ustav kasutanud nii üht tüüpi aidsivaktsiini loomiseks kui ka alusena, millele rajada uudne tehnoloogia diagnostiliste ja terapeutiliste valkude suuremahuliseks tootmiseks.

Töid
----

Ta on avaldanud üle saja teaduspublikatsiooni.

Tunnustus
---------

* 1980 Eesti NSV riiklik preemia valgu biosünteesi mehhanismide uurimise eest
* 1997 Eesti Vabariigi teaduspreemia papilloomiviiruste replikatsiooni ja onkogeenide toimemehhanismide uurimise eest
* 2001 Eesti Teaduste Akadeemia liige biomeditsiini alal
* 2001 Valgetähe III klassi teenetemärk
* 2005 Tartu Ülikooli sihtasutuse raefondi preemia
* 2008 Eesti Rahvuskultuuri Fondi Eesti Teaduste Akadeemia allfondi Eesti Teaduste Akadeemia kuldmärk saavutusterohke teadus- ja arendustöö eest ning noori teadlasi innustava ja toetava annetuse eest
* 2009 Tartu Ülikooli väike medal
* 2013 Tartu linna aukodanik ja Tartu Suurtähe kavaler
* 2014 Tartu Ülikooli suur medal
* 2018 Tartu Ülikooli aumärk
* 2019 Eesti Vabariigi teaduspreemia olulise sotsiaal-majandusliku mõjuga innovaatilise tooteni viinud teaduslikul avastusel põhineva teadus- ja arendustöö eest
* 2021 Tartu teerajaja
* 2021 teenetemärk "100 semestrit Tartu Ülikoolis"
* 2022 Tartumaa omavalitsuste liidu teenetemärk Kuldne Tammeoks.

Isiklikku
---------

Lõõgastava hobina vastukaaluks teadustööle on Mart Ustav nimetanud huvi aianduse vastu. 

Ta on abielus ning tal on kolm tütart ja poeg.

Viited
------

1. ↑
2. ↑  Mart Ustavi CV Eesti Teaduste Akadeemia kodulehel
3. ↑  Tartu teadlaste ettevõte sai Euroopast üle miljoni euro, postimees.ee, 29. veebruar 2016
4. ↑  "Arhiivikoopia". Originaali arhiivikoopia seisuga 27. oktoober 2020. Vaadatud 27. novembril 2020.`{{netiviide}}`: CS1 hooldus: arhiivikoopia kasutusel pealkirjana (link)
5. ↑  Teenetemärkide kavaleride andmekogu – 3465
6. ↑  "Tartu Ülikooli medali kavalerid". *Tartu Ülikool*. Vaadatud 5.12.2022.
7. ↑  "Taru Ülikooli suure medali kavalerid". Vaadatud 3.12.2022.
8. ↑  "Tartu Ülikooli aumärgi kavalerid". *Tartu Ülikool*. Vaadatud 9.12.2022.
9. ↑  Avastuspreemia – Vaid parimast teadusest sünnib edukas tootmine Sirp, 22. veebruar 2019
10. ↑  "Teenetemärgi "100 semestrit Tartu Ülikoolis" kavalerid". *Tartu Ülikool*. Vaadatud 9.12.2022.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Mart Ustav** |

* Mart Ustav Eesti Teadusinfosüsteemis Muuda Vikiandmetes
* Mart Ustav Eesti Teaduste Akadeemia kodulehel
* Riho Laurisaar, Mart Ustav sai HI-viirusel sabast kinni, Eesti Päevaleht, 31. oktoober 2009
* Margus Maidla, Eesti Teaduste Akadeemia presidendiks kandideerivad Mart Ustav ja Tarmo Soomere, Sirp, 10. oktoober 2014